El Triatló de Sagunt celebrarà diumenge que ve, 19 de juny, la seua sisena edició
08 de juny 2022

![](/media/52vlqce2/c1_mini_m1_presentacion_vitriatlonsagunto_img_7639.jpg?width=850&height=566.9886363636364)

El Club Morvedre Triatlón de Sagunt celebrarà diumenge que ve, 19 de juny, el VI Triatló de Sagunt, un esdeveniment inclòs en el circuit provincial de triatló ja que la Federació Valenciana de Triatló ha acceptat la seua incorporació al calendari de competicions autonòmiques 2021/2022.

La carrera, no obstant això, tindrà una consideració de competició popular i estarà oberta a esportistes federats i no federats. S'espera la participació d'entre 300 i 450 participants. Des de l'organització d'esta, que és a càrrec del Club Morvedre Triatlón de Sagunt amb el suport institucional de l'Ajuntament de Sagunt, a través de la Regidoria d'Activitat Física, Salut i Esports, apunten que ja s'han formalitzat més de 200 inscripcions. A més, enguany l'esdeveniment està obert a la participació de paratriatletes. El termini d'inscripció es tanca dimecres que ve, 15 de juny, a les 23.00 hores.

El regidor delegat d'Activitat Física, Salut i Esports, Javier Timón, ha presentat este dimecres esta VI edició del Triatló de Sagunt juntament amb el secretari del Club Morvedre Triatlón, Ximo Catalán; el director de la prova, Jacobo López; el director logístic, Jordi Aznar; i el responsable del box de natació, Basilio Espinosa, tots ells formen part de la directiva del club i de l'organització de l'esdeveniment.

El regidor d'esports ha elogiat el fet que esta cita arribe a la seua sisena edició i ha subratllat que **«arribar fins ací ja és un èxit i demostra que és un projecte sòlid»**. En este sentit ha ressaltat que **«tots aquells projectes que inicia el Club Morvedre Triatlón són garantia d'èxit»** i ha assenyalat que **«és digne de destacar i agrair»** que l'entitat s'haja **«sumat a eixa mirada inclusiva en l'esport»**.

Per la seua part el secretari del club, Ximo Catalán, ha agraït al departament d'Esports la seua col·laboració. **«Sempre estan ací per a ajudar i ens tiren una mà en tot el que poden»**, ha manifestat. El representant de l'organització ha fet una crida a la participació popular i de persones no federades. **«És una prova molt plana i molt fàcil, i és una bona manera de començar a fer triatló amb nosaltres»**, ha explicat.

La prova donarà inici a les 8.00 hores amb l'eixida masculina i, deu minuts més tard, a les 8.10, serà l'eixida femenina. Es té previst que a les 11.15 hores siga l'hora en la qual hagen finalitzat la carrera tots els participants. El centre de prova, el box de transició i la zona d'avituallament s'instal·laran en el nou pàrquing de l'avinguda Mediterrani, a l'altura del número 46, mentre que la meta s'instal·larà en la plaça de la Concòrdia.

Els tres trams d'esta competició de distància _sprint_ consistiran en 750 metres de natació a la platja del Port de Sagunt, des d'on es realitzarà l'eixida a l'altura del pàrquing de l'avinguda Mediterrani; 20 quilòmetres de ciclisme que transcorreran per zona urbana i pel polígon Ingruinsa; i finalment altres 5 quilòmetres de carrera a peu que transcorreran pel passeig marítim de la platja del Port de Sagunt. Timón ha destacat el **«marc incomparable»** on es desenvoluparà la competició, **«la platja del Port de Sagunt, que dona un plus a la prova»**.

L'edil ha desitjat **«que la prova tinga la major vistositat i participació possible»** i amb eixa mateixa idea ha animat la ciutadania a participar, ja siga com a esportista o com a públic per a donar el seu suport als i les triatletes.

Les persones participants i trofeus es distribuiran en les següents categories masculina i femenina: Absoluta Masculina, Absoluta Femenina, Primer Local Masculí, Primera Local Femenina. Així mateix, s'ha anunciat que participaran com a voluntàries al voltant d'unes 40 persones en l'organització de la carrera, als qui el regidor d'Esports ha fet extensiu el seu agraïment, així com a patrocinadors i col·laboradors.

![](/media/3zdpsxkd/c2_cartel_vitriatlonsagunto.jpg?width=850&height=680)

*   [](http://www.facebook.com/sharer.php?u=https://aytosagunto.es/va/actualitat/vi-triatlo-sagunt-2022-06-08/ "Facebook")
*   [](http://twitter.com/share?url=https://aytosagunto.es/va/actualitat/vi-triatlo-sagunt-2022-06-08/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/vi-triatlo-sagunt-2022-06-08/ "Linked In")
*   [](mailto:?body=https://aytosagunto.es/va/actualitat/vi-triatlo-sagunt-2022-06-08/)